**Skolestart høsten 2017: HJERTESONE – TRYGG SKOLEVEI**

**I august er det skolestart for tusenvis av små og store. I den forbindelse informerer vi om «Hjertesone».**

Hjertesone handler om å få flest mulig til å gå og sykle trygt, og skape et bilfritt miljø rundt skolen. Målet er sikre skoleveier, bedre helse og miljø. Bak initiativet står Trygg Trafikk, politiet, Statens vegvesen, Helsedirektoratet, Foreldreutvalget for grunnopplæringen, Miljøagentene og Syklistenes Landsforening.

**Vi vil ha med din skole!**Vi ønsker at flere barn skal gå og sykle på sikrere skoleveier. Skal vi klare det må hele landet stille til en felles dugnad. Bergen kommune har tatt dette på alvor og har bestemt seg for at alle skolene i kommunen skal bli Hjertesoneskoler. Nå vil vi ha med din skole også!

**Øvelse gjør mester**Barn og unge skal ferdes trygt både på vei til skole, barnehage og fritidsaktiviteter, som passasjerer, som syklister og som fotgjengere i trafikken. Når tusenvis av barn og unge skal tilbake på skolen etter en lang sommerferie, må alle vise ekstra hensyn i trafikken. Særlig er førsteklassingene uerfarne i trafikken og kan være lite synlige. Vi oppfordrer derfor til å følge barna til skolen. Barn trenger bevegelse, frisk luft og erfaringer som syklister og fotgjengere for å bli trygge trafikanter. Den treningen får de ikke i baksetet på en bil.

**Politiet vil ha kontroller**Politiet er en av aktørene som støtter dugnaden, og de vil stå klare når skolene åpner etter sommerferien.

Barn klarer ikke å lese et komplisert trafikkbilde, og voksne må derfor ta ansvar. I tiden før, under og etter skolestart har politiet kontroll av fart, rus og sikring av barn i bil. Politiet oppfordrer flere foreldre til å følge barna til fots eller på sykkelen.